C 493/14
EL
Επίσημη Εφημερίδα της Ευρωπαϊκής Ένωσης
27.12.2022
Τρίτη 7 Ιουνίου 2022
36.
επιδοκιμάζει τις προσπάθειες που καταβάλλει η Τουρκία για να συνεχίσει να φιλοξενεί τον μεγαλύτερο προσφυγικό πληθυσμό στον κόσμο· χαιρετίζει, στο πλαίσιο αυτό, τη συνεχιζόμενη παροχή ενωσιακής χρηματοδότησης για τους πρόσφυγες και τις κοινότητες υποδοχής στην Τουρκία και εκφράζει τη δέσμευσή του να διατηρήσει τη στήριξη αυτή στο μέλλον· καλεί την Επιτροπή να εξασφαλίσει την πλήρη διαφάνεια και ακρίβεια στην κατανομή των κονδυλίων στο πλαίσιο του διαδόχου της Διευκόλυνσης για τους Πρόσφυγες στην Τουρκία, διασφαλίζοντας ότι τα κονδύλια διατίθενται κυρίως απευθείας στους πρόσφυγες και τις κοινότητες υποδοχής και ότι τα διαχειρίζονται οργανώσεις που εγγυώνται τη λογοδοσία και τη διαφάνεια· υποστηρίζει την αντικειμενική αξιολόγηση της συνεργασίας μεταξύ της ΕΕ και της Τουρκίας σε θέματα προσφύγων και μετανάστευσης και υπογραμμίζει τη σημασία της συμμόρφωσης και των δύο πλευρών με τις αντίστοιχες δεσμεύσεις τους στο πλαίσιο της κοινής δήλωσης ΕΕ-Τουρκίας του 2016 και της συμφωνίας επανεισδοχής ΕΕ-Τουρκίας έναντι όλων των κρατών μελών, συμπεριλαμβανομένης της επανέναρξης της επανεισδοχής των επιστρεφόντων από τα ελληνικά νησιά, η οποία διακόπηκε τον Μάρτιο του 2020, ή της ενεργοποίησης του εθελοντικού προγράμματος εισδοχής για ανθρωπιστικούς λόγους· επιμένει ότι ο σεβασμός των θεμελιωδών ελευθεριών πρέπει να βρίσκεται στο επίκεντρο της διαδικασίας εφαρμογής της δήλωσης ΕΕ-Τουρκίας· επιδοκιμάζει ιδιαίτερα την ουσιαστική συμβολή της κοινωνίας των πολιτών και των τοπικών αρχών στην Τουρκία στην ένταξη των προσφύγων· υποστηρίζει την καλύτερη και μεγαλύτερη πρόσβαση σε υπηρεσίες προστασίας για συγκεκριμένες ευάλωτες ομάδες· καλεί την τουρκική κυβέρνηση να ενισχύσει την πρόσβαση των Σύρων προσφύγων στην αγορά εργασίας και να λάβει μέτρα για την αποφυγή του κινδύνου ανιθαγένειας για μια γενιά παιδιών από τη Συρία που γεννήθηκαν στην Τουρκία· αναγνωρίζει τη μεταναστευτική πίεση που αντιμετωπίζει η Τουρκία, αλλά αντιτίθεται σθεναρά σε οποιαδήποτε εργαλειοποίηση των μεταναστών από την τουρκική κυβέρνηση· εκφράζει την ανησυχία του για τις συνεχείς αναφορές σχετικά με συνοπτικές απωθήσεις Αφγανών και άλλων που συλλαμβάνονται καθώς προσπαθούν να περάσουν τα σύνορα, και τις αυθαίρετες απελάσεις στη Συρία· εκφράζει τη λύπη του για την παράνομη διακίνηση ανθρώπων και τις παραβιάσεις των ανθρωπίνων δικαιωμάτων που έχουν υποστεί πρόσφυγες στην Τουρκία· επιμένει ότι η επιστροφή των προσφύγων θα πρέπει να πραγματοποιείται μόνο σε εθελοντική βάση και με ασφάλεια και ζητεί από την Τουρκία να παρέχει μεγαλύτερη πρόσβαση σε κέντρα απέλασης στους διεθνείς και εθνικούς οργανισμούς, προκειμένου να παρακολουθούν και να παρέχουν βοήθεια σε όσους βρίσκονται σε διαδικασία επιστροφής· σημειώνει με ανησυχία ενδείξεις αυξανόμενων ρατσιστικών και ξενοφοβικών επιθέσεων κατά αλλοδαπών, καθώς και τη χρήση ενός αντιπροσφυγικού αφηγήματος και την αύξηση του αντιμεταναστιστικού αισθήματος στην τουρκική πολιτική και κοινωνία· σημειώνει ότι το 2021 καταγράφηκε συνεχής αύξηση των αιτήσεων ασύλου στην Κύπρο και υπενθυμίζει την υποχρέωση της Τουρκίας να λάβει όλα τα αναγκαία μέτρα για την πρόληψη της δημιουργίας νέων θαλάσσιων ή χερσαίων οδών παράνομης μετανάστευσης από την Τουρκία προς την ΕΕ·
37. επαναλαμβάνει την υποστήριξή του στην υφιστάμενη τελωνειακή ένωση και καλεί την Τουρκία να σεβαστεί τις υποχρεώσεις της, συμπεριλαμβανομένης της εξάλειψης των μη δασμολογικών φραγμών στην ελεύθερη κυκλοφορία· πιστεύει ότι η ενίσχυση των εμπορικών σχέσεων θα μπορούσε να αποφέρει απτά οφέλη στους πολίτες της Τουρκίας και της ΕΕ, και, ως εκ τούτου, υποστηρίζει την πρόταση της Επιτροπής να ξεκινήσει διαπραγματεύσεις σχετικά με την αναβάθμιση μιας αμοιβαία επωφελούς τελωνειακής ένωσης, συνοδευόμενης από έναν αποτελεσματικό και αποδοτικό μηχανισμό επίλυσης διαφορών· προειδοποιεί, ωστόσο, ότι ο εκσυγχρονισμός αυτός της τελωνειακής ένωσης θα πρέπει να βασίζεται σε αυστηρούς όρους όσον αφορά τα ανθρώπινα δικαιώματα και τις θεμελιώδεις ελευθερίες, τον σεβασμό του διεθνούς δικαίου και τις σχέσεις καλής γειτονίας και ότι μπορεί να εξεταστεί μόνο εφόσον η Τουρκία εφαρμόσει πλήρως το πρόσθετο πρωτόκολλο για την επέκταση της Συμφωνίας της Άγκυρας σε όλα τα κράτη μέλη χωρίς επιφυλάξεις και με τρόπο που δεν εισάγει διακρίσεις· τονίζει ότι αμφότερα τα μέρη πρέπει να έχουν πλήρη επίγνωση της εν λόγω δημοκρατικής προϋπόθεσης από την αρχή οποιωνδήποτε διαπραγματεύσεων, καθώς το Κοινοβούλιο δεν θα παράσχει τη συγκατάθεσή του για την τελική συμφωνία χωρίς αποτελέσματα στον εν λόγω τομέα·
38. σημειώνει ότι η ελευθέρωση των θεωρήσεων θα αποτελούσε σημαντικό βήμα προς τη διευκόλυνση των διαπροσωπικών επαφών και έχει μεγάλη σημασία για τους Τούρκους πολίτες, ιδιαίτερα για τους φοιτητές, τους πανεπιστημιακούς, τους εκπροσώπους επιχειρήσεων και τα πρόσωπα που έχουν οικογενειακούς δεσμούς στα κράτη μέλη της ΕΕ· επαναλαμβάνει την υποστήριξή του για τη διαδικασία ελευθέρωσης των θεωρήσεων από τη στιγμή που θα εφαρμοστούν πλήρως οι προβλεπόμενοι όροι και ενθαρρύνει την τουρκική κυβέρνηση να εργαστεί ώστε να εναρμονίσει την πολιτική θεωρήσεών της με αυτή της ΕΕ και να συμμορφωθεί πλήρως με τα 72 κριτήρια που προσδιορίζονται στον χάρτη πορείας για την ελευθέρωση των θεωρήσεων χωρίς διακρίσεις προς όλα τα κράτη μέλη· τονίζει ότι έχει σημειωθεί ελάχιστη πραγματική πρόοδος όσον αφορά τα έξι εκκρεμή κριτήρια αναφοράς που απομένουν να εκπληρώσει η Τουρκία· σημειώνει ότι το νέο σχέδιο δράσης για τα ανθρώπινα δικαιώματα προβλέπει την επιτάχυνση της εκπλήρωσης των υπόλοιπων κριτηρίων αναφοράς· τονίζει ότι η αναθεώρηση της αντιτρομοκρατικής νομοθεσίας της Τουρκίας και του νόμου περί προστασίας δεδομένων αποτελούν βασικές προϋποθέσεις για τη διασφάλιση των θεμελιωδών δικαιωμάτων και ελευθεριών·
39.
εκφράζει τη λύπη του για τον πρόσφατο ανασχηματισμό της Γενικής Διεύθυνσης Γειτονίας και Διαπραγματεύσεων για τη Διεύρυνση (ΓΔ NEAR) της Επιτροπής από τον Επίτροπο Várhelyi, με την οποία η μονάδα που είναι αρμόδια για την Τουρκία συμπεριλήφθηκε στις μονάδες που είναι αρμόδιες για τη «Νότια Γειτονία»· θεωρεί την κίνηση αυτή, η οποία έγινε δήθεν για λόγους αποτελεσματικότητας και εξορθολογισμού της εσωτερικής οργάνωσης, σοβαρό πολιτικό λάθος που έχει επικριθεί έντονα όχι μόνο από την κυβέρνηση της Τουρκίας, αλλά και από όλους τους φιλοευρωπαϊκούς παράγοντες της Τουρκίας·